आंध्र प्रदेश में सामने आए कोविड-19 के 22,204 नए मामले, 85 मरीजों ने गंवाई जान
आंध्र प्रदेश में बुधवार सुबह नौ बजे समाप्त हुए 24 घंटे के दौरान कोविड-19 के 22,204 नए मामले आए जिन्हें मिलाकर प्रदेश में अबतक संक्रमित हुए लोगों की कुल संख्या 12 लाख के पार हो गई।
अमरावती: आंध्र प्रदेश में बुधवार सुबह नौ बजे समाप्त हुए 24 घंटे के दौरान कोविड-19 के 22,204 नए मामले आए जिन्हें मिलाकर प्रदेश में अबतक संक्रमित हुए लोगों की कुल संख्या 12 लाख के पार हो गई। स्वास्थ्य विभाग के मुताबिक कुल संक्रमितों की संख्या महज पांच दिन में 11 लाख से 12 लाख तब पहुंची है जो गत वर्ष मार्च में महामारी शुरू होने के बाद सबसे तेज गति है। नवीनतम स्वास्थ्य बुलेटिन के मुताबिक राज्य में गत 24 घंटे में रिकॉर्ड 1,16,367 नमूनों की कोविड-19 जांच की गई। बुलेटिन के मुताबिक गत 24 घंटे में 11,128 मरीज संक्रमण मुक्त हुए जबकि 85 मरीजों की संक्रमण की वजह से मौत हुई। राज्य के कोविड-19 चार्ट के मुताबिक अबतक राज्य में 12,06,232 लोग संक्रमित हुए हैं जिनमें से 10,27,270 मरीज ठीक हुए हैं जबकि 8,374 की जान गई है। राज्य में इस समय 1,70,588 मरीज उपचाराधीन हैं। बुलेटिन के मुताबिक सबसे अधिक 2,344 नए मामले पूर्वी गोदावरी जिले में आए हैं जबकि सबसे अधिक 11-11 लोगों की मौत विशाखापत्तनम और विजयनगरम जिले में हुई है।इस बीच केन्द्रीय स्वास्थ्य एवं परिवार कल्याण मंत्रालय ने जानकारी दी कि देश में पिछले 24 घंटे के दौरान सामने आए कोरोना वायरस संक्रमण के 3,82,315 नए मामलों में से 71 प्रतिशत मामले महाराष्ट्र, उत्तर प्रदेश और दिल्ली समेत 10 राज्यों से आए हैं। मंत्रालय द्वारा जारी आंकड़ों के मुताबिक, इन नए मामलों के सामने आने के बाद देश में कोरोना से संक्रमित लोगों की संख्या बढ़कर 2,06,65,148 हो गयी है। नए मामलों में 70.91 प्रतिशत मामले महाराष्ट्र, उत्तर प्रदेश, दिल्ली, कर्नाटक, केरल, हरियाणा, पश्चिम बंगाल, तमिलनाडु, आंध्र प्रदेश और राजस्थान से सामने आए हैं। इस दौरान महाराष्ट्र से सर्वाधिक 51,880 नए मामले सामने आए जबकि कर्नाटक में 44,631 और केरल में कोरोना वायरस संक्रमण के 37,190 नए मामलों की पुष्टि हुई है। कोविड-19 महामारी की दूसरी भयावह लहर का सामना कर रहे देश में कोरोना के उपचाराधीन मरीजों की संख्या बढ़कर 34,87,229 हो गयी है जोकि कुल संक्रमित मामलों का 16.87 प्रतिशत है। ये भी पढ़ें